Nidħlu f’darkom ta’ kuljum u llum ftaħna din id-dar għalikom. Mijiet ta’ nies żaru ċ-Ċentru tal-Kreattività tal-PBS fi G’Mangia li llum fetaħ il-bibien tiegħu għall-pubbliku. Il-pubbliku segwa b’interess il-ħidma fit-taqsimiet differenti tax-xandir nazzjonali, raw l-apparat u ltaqgħu mal-ħaddiema u l-preżentaturi. Iċ-Ċentru tal-Kreattivita tal-PBS fetaħ il-bibien tiegħu għall-pubbliku li għal darba oħra kellu l-opportunità jara mill-qrib l-operat tal-istazzjonijiet nazzjonali tat-televiżjoni, ir-radju u s-sit elettroniku u l-faċilitajiet tekniċi u ta’ produzzjoni li għandu l-PBS. Preżenti għall-Open Day, il-Ministru tal-Kultura Owen Bonnici li kien akkumpanjat mill-uffiċjali eżekuttivi u amministrativi tal-PBS fl-ewwel żjara tiegħu bħala l-Ministru responsabbli mix-xandir pibbliku. Amber li se tirrappreżenta lill-Malta fil-Eurovision Song Contest ta’ din is-sena ntlaqgħet b’entużjażmu; preżenti wkoll il-kantanta żagħżugħa tal-Junior Eurovision Federica Falzon. Il-folol iddawwru minn preżentaturi, atturi, ġurnalisti u impjegati oħra tal-PBS li spjegaw kif jaħdmu l-fergħat kollha tal-PBS; minn televiżjoni għal radju, website, produzzjonijiet, it-taqsima tar-reklamar u l-amministrazzjoni. Din hija it-tieni darba li l-creativity hub fetaħ il-bibien tiegħu għall-pubbliku minn mindu ġie inawgurat f’Diċembru tal-2012.